ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση του Συμβουλίου εν όψει της έκδοσης κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (EΚ) αριθ. 2223/96 του Συμβουλίου όσον αφορά τις προθεσμίες διαβίβασης των κύριων μακροοικονομικών μεγεθών των εθνικών λογαριασμών, τις παρεκκλίσεις σχετικά με τη διαβίβαση των κύριων μακροοικονομικών μεγεθών των εθνικών λογαριασμών και τη διαβίβαση των δεδομένων περί απασχόλησης σε μονάδες "ωρών εργασίας που πραγματοποιήθηκαν"

2002/0109 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση του Συμβουλίου εν όψει της έκδοσης κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (EΚ) αριθ. 2223/96 του Συμβουλίου όσον αφορά τις προθεσμίες διαβίβασης των κύριων μακροοικονομικών μεγεθών των εθνικών λογαριασμών, τις παρεκκλίσεις σχετικά με τη διαβίβαση των κύριων μακροοικονομικών μεγεθών των εθνικών λογαριασμών και τη διαβίβαση των δεδομένων περί απασχόλησης σε μονάδες "ωρών εργασίας που πραγματοποιήθηκαν"

1. Ιστορικο

Πρόταση που υποβλήθηκε στο Ευρωπαϊκό Κοινοβούλιο και στο Συμβούλιο (COM(2002) 234 τελικό - 2002/0109 (COD)) : // 15 Μαΐου 2002

Γνωμοδότηση της Ευρωπαϊκής Κεντρικής Τράπεζας : // 3 Οκτωβρίου 2002

Γνωμοδότηση του Ευρωπαϊκού Κοινοβουλίου (πρώτη ανάγνωση) : // 24 Σεπτεμβρίου 2002

Έκδοση κοινής θέσης του Συμβουλίου : // 18 Φεβρουαρίου 2003

2. Σκοποσ τησ προτασησ τησ Επιτροπησ

Στην έκθεση της Νομισματικής Επιτροπής σχετικά με τις στατιστικές απαιτήσεις της ΟΝΕ, που εγκρίθηκε από το Συμβούλιο Ecofin στις 18 Ιανουαρίου 1999, υπογραμμιζόταν, μεταξύ άλλων, η ανάγκη να μειωθούν οι προθεσμίες διαβίβασης των κύριων μακροοικονομικών μεγεθών των τριμηνιαίων εθνικών λογαριασμών, να καταργηθούν οι παρεκκλίσεις που προβλέπονται για κάθε κράτος μέλος οι οποίες εμποδίζουν την επεξεργασία των κύριων μακροοικονομικών μεγεθών των ετήσιων και τριμηνιαίων εθνικών λογαριασμών, καθώς και να εναρμονιστούν τα δεδομένα περί απασχόλησης των εθνικών λογαριασμών με τη διαβίβαση των εν λόγω δεδομένων σε μονάδες "ωρών εργασίας που πραγματοποιήθηκαν".

Ο προτεινόμενος κανονισμός μνημονεύεται στο "σχέδιο δράσης για τις στατιστικές απαιτήσεις της ΟΝΕ", το οποίο εγκρίθηκε από το Συμβούλιο Ecofin στις 29 Σεπτεμβρίου 2000. Ο κανονισμός περιλαμβάνεται στον κατάλογο τροποποιήσεων των υφιστάμενων κανονισμών που πρέπει να υποβάλει η Επιτροπή στο Συμβούλιο.

Τέλος, ο προτεινόμενος κανονισμός αναφέρεται στην 3η και 4η έκθεση προόδου σχετικά με την εφαρμογή της έκθεσης της Νομισματικής Επιτροπής "Απαιτήσεις ενημέρωσης στην ΟΝΕ", η οποίες εγκρίθηκαν από το Συμβούλιο Ecofin στις 19 Ιανουαρίου 2001: ο κανονισμός περιλαμβάνεται στον κατάλογο τροποποιήσεων της ισχύουσας νομοθεσίας (παράρτημα IV της 3ης, 4ης και 5ης έκθεσης προόδου) που θα υποβάλει η Επιτροπή στο Συμβούλιο.

Ο κανονισμός καταρτίστηκε στο πλαίσιο των διατάξεων που προαναφέρθηκαν.

3. Σχολια επι τησ κοινησ θεσησ

3.1. Γενικά

Κατά την πρώτη ανάγνωση, το Ευρωπαϊκό Κοινοβούλιο ενέκρινε την πρόταση της Επιτροπής χωρίς τροπολογίες.

3.2. Αποφάσεις σχετικά με τις τροπολογίες του Ευρωπαϊκού Κοινοβουλίου μετά την πρώτη ανάγνωση

Άνευ αντικειμένου

3.3. Εισαγωγή νέων διατάξεων από το Συμβούλιο και η θέση της Επιτροπής.

Τέσσερις σημαντικές διατάξεις ενσωματώθηκαν στην κοινή θέση του Συμβουλίου και υποστηρίζονται πλήρως από την Επιτροπή:

- Εισαγωγή συγκεκριμένων παρεκκλίσεων όσον αφορά τις προθεσμίες διαβίβασης για τις περιπτώσεις κατά τις οποίες τα κράτη μέλη δεν θα έχουν τη δυνατότητα να παράσχουν επαρκή αξιόπιστα δεδομένα μετά την έναρξη ισχύος του κανονισμού

Η Επιτροπή αναγνωρίζει το γεγονός ότι οι προτεινόμενες προθεσμίες διαβίβασης των κύριων μακροοικονομικών μεγεθών των τριμηνιαίων εθνικών λογαριασμών ενδέχεται να έχουν σημαντικό αντίκτυπο στην ποιότητα των δεδομένων που διαβιβάζονται από μικρά κράτη μέλη όπου δεν έχει καθιερωθεί η κατάρτιση τριμηνιαίων εθνικών λογαριασμών. Η Επιτροπή γνωρίζει ότι οι κίνδυνοι που σχετίζονται με τον αρνητικό αντίκτυπο που θα έχουν σε εθνικό επίπεδο τα εν λόγω στοιχεία, τα οποία μπορεί μεν να υποβάλλονται εγκαίρως αλλά θα είναι χαμηλής ποιότητας, δεν θα αντισταθμίζονται από τα πλεονεκτήματα της διάθεσης των στοιχείων αυτών για την κατάρτιση των κύριων ευρωπαϊκών μακροοικονομικών μεγεθών. Λαμβάνοντας υπόψη ότι η μη έγκαιρη διάθεση στοιχείων αναφορικά με τις μικρές χώρες δεν επηρεάζει την κατάρτιση των κύριων ευρωπαϊκών μακροοικονομικών μεγεθών, η κοινή θέση επιτρέπει τη σταδιακή επίτευξη της έγκαιρης κατάρτισης των τριμηνιαίων λογαριασμών της Ιρλανδίας και του Λουξεμβούργου, διασφαλίζοντας την όσο το δυνατόν ταχύτερη επίτευξη των στόχων του κανονισμού.

- Εισαγωγή παρεκκλίσεων σχετικά με τη διαβίβαση συγκεκριμένων κύριων μακροοικονομικών μεγεθών στις περιπτώσεις που τα κράτη μέλη δεν θα έχουν τη δυνατότητα να παράσχουν δεδομένα μετά την έναρξη ισχύος του κανονισμού

Η Επιτροπή συμφωνεί ότι η κατάργηση ορισμένων μικρών παρεκκλίσεων που περιλαμβάνονταν αρχικά στον κανονισμό (ΕΚ) αριθ. 2223/96 του Συμβουλίου και αφορούσαν ορισμένα κράτη μέλη δεν συνιστά επείγουσα προτεραιότητα στις περιπτώσεις που είναι σχετική η σημασία των αντίστοιχων κύριων μακροοικονομικών μεγεθών και είναι δυσανάλογη ως προς τα αναμενόμενα οφέλη η επιβάρυνση της εθνικής στατιστικής υπηρεσίας λόγω της κατάργησης αυτής. Αυτό ισχύει ιδιαίτερα για εκείνες τις παρεκκλίσεις που δεν επηρεάζουν την κατάρτιση των κύριων ευρωπαϊκών μακροοικονομικών μεγεθών. Με την κοινή θέση ελαχιστοποιείται ο αριθμός των εν λόγω παρεκκλίσεων, έτσι ώστε να μην υπάρξουν αρνητικές επιπτώσεις για τους υπολογισμούς που αφορούν την ευρωζώνη και τα κύρια μακροοικονομικά μεγέθη της ΕΕ και, κατ' αυτόν τον τρόπο, να εξασφαλισθεί η όσο το δυνατόν ταχύτερη επίτευξη των στόχων του κανονισμού.

- Εισαγωγή συγκεκριμένων παρεκκλίσεων όσον αφορά την πρώτη διαβίβαση των δεδομένων απασχόλησης σε μονάδες "ωρών εργασίας που πραγματοποιήθηκαν" στις περιπτώσεις που τα κράτη μέλη δεν θα έχουν τη δυνατότητα να παράσχουν επαρκή αξιόπιστα δεδομένα μετά την έναρξη ισχύος του κανονισμού

Η Επιτροπή αποδέχεται επίσης την τροπολογία που περιλαμβάνεται στην κοινή θέση του Συμβουλίου όσον αφορά τις παρεκκλίσεις για συγκεκριμένες χώρες σχετικά με την πρώτη διαβίβαση των δεδομένων απασχόλησης σε μονάδες "ωρών εργασίας που πραγματοποιήθηκαν". Η τροπολογία αυτή εκφράζει τις πρακτικές δυσκολίες ορισμένων κρατών μελών λόγω του ότι δεν θα έχει δημιουργηθεί εγκαίρως ο μηχανισμός για τη διεξαγωγή αξιόπιστων ερευνών πριν από την έναρξη ισχύος του κανονισμού. Σύμφωνα με την εν λόγω τροπολογία, τα στοιχεία σε μονάδες "ωρών εργασίας που πραγματοποιήθηκαν" θεωρείται ότι θα αποτελούν συμπλήρωμα των ήδη διαθέσιμων στοιχείων απασχόλησης.

- Κατάργηση αρκετών παρεκκλίσεων που ίσχυαν για τη Γερμανία

Η Επιτροπή συμφωνεί με την τροπολογία που περιλαμβάνεται στην κοινή θέση του Συμβουλίου και αφορά την κατάργηση, κατόπιν αιτήματος της Γερμανίας, αρκετών παρεκκλίσεων που ίσχυαν για την εν λόγω χώρα, καθώς οι γερμανικές αρχές κατέβαλαν μεγάλες προσπάθειες ώστε να παράσχουν τα δεδομένα τα οποία αφορούσαν οι παρεκκλίσεις οι οποίες, κατά συνέπεια, δεν είναι πλέον απαραίτητες.

- Άλλες αλλαγές

Το Συμβούλιο αναδιατύπωσε, επίσης, ελαφρώς τον τίτλο του κανονισμού και διόρθωσε την αναφορά στη Νομισματική Επιτροπή στη δεύτερη αιτιολογική σκέψη, καθώς αυτό είναι το όργανο που συνέταξε την εν λόγω έκθεση. Οι αλλαγές αυτές δεν επηρεάζουν τη ουσία του προτεινόμενου κανονισμού.

4. Συμπερασμα

Η κοινή θέση συνάδει απόλυτα με τους στόχους του κανονισμού που πρότεινε η Επιτροπή. Ικανοποιεί τις άμεσες και επείγουσες ανάγκες των χρηστών σεβόμενη, παράλληλα, τις ιδιαίτερες συνθήκες που επικρατούν σε κάθε κράτος μέλος. Επιπροσθέτως, επιτρέπει μια σταδιακή προσέγγιση ώστε να καταστεί δυνατή η πλήρωση περισσότερο ολοκληρωμένων απαιτήσεων στο μέλλον. Για τους λόγους που αναλύθηκαν παραπάνω, η Επιτροπή, με την παρούσα ανακοίνωση, εκφράζει θετική γνώμη όσον αφορά την κοινή θέση που το Συμβούλιο υιοθέτησε ομόφωνα.